**MARKETING WEEK**

**ΠΗΓΗ: marketingweek.gr**

**(Αναδημοσίευση άρθρου με την άδεια του περιοδικού σαν συνδρομητής)**

**23/04/25**

**Εταιρική Υπευθυνότητα στην Πράξη 2025: Διαφάνεια και λογοδοσία διαμορφώνουν το αύριο του υπεύθυνου επιχειρείν**

Από Λιλή Καρακώστα

**Η επιτυχία των επιχειρήσεων μετριέται με τον θετικό αντίκτυπο ήταν ένα από τα βασικότερα συμπεράσματα του 13ου Συνεδρίου «Εταιρική Υπευθυνότητα στην Πράξη», που διοργανώθηκε με την επιστημονική συνεργασία του CSR Hellas στην OTEAcademy και όπου παρουσιάστηκαν πάνω από 50 πρωτοβουλίες στον χώρο της Εταιρικής Κοινωνικής Ευθύνης.**

Οι δράσεις και οι πρωτοβουλίες που διαμορφώνουν το μέλλον της Εταιρικής Υπευθυνότητας παρουσιάστηκαν στο 13ο συνέδριο «Εταιρική Υπευθυνότητα στην Πράξη» που διοργανώθηκε από τη Boussias Events με την επιστημονική συνεργασία του CSR Hellas στην ΟΤΕAcademy.
Οι 60 ομιλητές παρουσίασαν σε κοινό που ξεπερνούσε τους 300 συμμετέχοντες πάνω από 50 καινοτόμες πρωτοβουλίες και δράσεις εταιρικής υπευθυνότητας που διαμορφώνουν την επόμενη ημέρα ενός βιώσιμου και κοινωνικά υπεύθυνου επιχειρείν.

**Η συμμόρφωση των εταιρειών με το ESRS**
Στο πλαίσιο του συνεδρίου, το Κέντρο Αειφορίας (CSE) διοργάνωσε ειδικό workshop για στελέχη επιχειρήσεων εστιάζοντας σε θέματα για τη συμμόρφωση των εταιρειών με το ESRS (European Sustainability Reporting Standard), βάσει τoυ οποίoυ αρκετές εταιρείες θα κληθούν από φέτος να καταρτήσουν Εκθέσεις Βιώσιμης Ανάπτυξης.

**Ανάγκη για χάραξη εθνικής στρατηγικής**
Τις εργασίες του συνεδρίου άνοιξε ο Βασίλης Καφίρης, Senior Conference Producer, Boussias, ο οποίος καλωσόρισε τους παρευρισκόμενους, τονίζοντας τη σημασία της εταιρικής υπευθυνότητας στο σύγχρονο επιχειρείν.

Στην εναρκτήρια ομιλία της, η Αλεξάνδρα Πάλλη, Πρόεδρος CSR Hellas, χρησιμοποιώντας τη φράση του Michael Jordan: «Το ταλέντο κερδίζει αγώνες, η ομαδική δουλειά κερδίζει πρωταθλήματα», αναφέρθηκε στην ανάγκη συνεργειών μεταξύ επιχειρήσεων και Πολιτείας για ένα πιο βιώσιμο μέλλον ενώ σημείωσε την ανάγκη για τη χάραξη εθνικής στρατηγικής για την εταιρική υπευθυνότητα.

Το πρόγραμμα Ευφυούς Γεωργίας, «Έξυπνη Σπορά», παρουσίασε στο κοινό η Λίνα Λεουτσάκου, Corporate Affairs Sustainability Manager, Αθηναϊκή Ζυθοποιία, που ενώνει τον πρωτογενή τομέα με την καινοτομία και την επιχειρηματικότητα.

Το πρόγραμμα, παρέχει εργαλεία στους παραγωγούς για πιο αποδοτικές καλλιέργειες, με τα στοιχεία να καταγράφουν αύξηση της παραγωγικότητας κατά 10% και μείωση του αποτυπώματος άνθρακα κατά 30%.

Η Κωνσταντίνα Στεργιοπούλου, Community, Sustainability & Customer Partnerships Manager, Coca Cola HBC, παρουσίασε το Empowered, ένα πρόγραμμα ενίσχυσης δεξιοτήτων νέας γενιάς που ξεκίνησε το 2017 με σκοπό να ενδυναμώσει 50.000 νέους ως το 2025.

Ο Σωτήρης Πάστρας, Corporate Social Responsibility Manager, Apivita, παρουσίασε το Billion Bees Programme, ένα πρόγραμμα που υπόσχεται τη δημιουργία τουλάχιστον 1 δισεκατομμυρίου μελισσών κάθε χρόνο.

Το πρόγραμμα «τρέχει» από την Apivita σε συνεργασία με τον διεθνή οργανισμό «1% for the Planet» και περιλαμβάνει και τη δημιουργία bee schools με την εισαγωγή άνω των 10.000 μαθητών στην μελισσοκομία.

Από την πλευρά της, η Τόνια Πέτροβιτς, Senior Public Relations Manager, Huawei, στην ομιλία της με τίτλο «Γίναμε Digi-Sapiens στην αντιμετώπιση πυρκαγιών» παρουσίασε το project της εταιρείας στο Κτήμα Συγγρού, όπου με τη βοήθεια της σύγχρονης τεχνολογίας, οι πυρκαγιές αντιμετωπίζονται έγκαιρα πριν εξαπλωθούν.

**Η διαφάνεια «καύσιμο» για τις καλές πρακτικές**

Σε πάνελ διαλόγου με τη συμμετοχή των Κώστα Γιαννόπουλου, Προέδρου, Το Χαμόγελο του Παιδιού, Μαρίνας Δρυμαλίτου, Υπεύθυνης Συνεργασιών, Unicef Ecaro, Κατερίνας Μακρίδου-Ωραιοπούλου, ESG & Corporate Communication Director, Barba Stathis, Δώρας Μασλίντση, ESG Specialist, we4all και Αντιγόνης Ωραιοπούλου, Αντιπροέδρου, HepHellas Ακαδημίας Εθελοντισμού, με τον συντονισμό της Σόνιας Μουσαβερέ, Head of Communications,CSE Country Lead, Level-uplG4A Country Lead, Bayer, συζητήθηκαν οι τρόποι μεγιστοποίησης του θετικού αντικτύπου της Εταιρικής Κοινωνικής Ευθύνης.

Από τη συζήτηση προέκυψε πως η διαφάνεια αποτελεί βασική προϋπόθεση για το «χτίσιμο» εμπιστοσύνης με το κοινό ενώ οι κρατικές πιστοποιήσεις και ο εθελοντισμός αποτελούν «καύσιμο» για τη συνέχιση καλών πρακτικών.

Η Κατερίνα Παπαδοπούλου, Corporate Communication Senior Specialist, όμιλος ΟΤΕ, αναφέρθηκε στο πρόγραμμα ανακύκλωσης του ομίλου που εφαρμόζεται ήδη εδώ και 12 χρόνια και στα 25 κτίρια του ομίλου παροτρύνοντας τους 9.000 εργαζόμενους να ανακυκλώνουν σε καθημερινή βάση.

Το πρόγραμμα IQonomy, που προάγει τον χρηματοοικονομικό εγγραμματισμό, παρουσίασε στους συμμετέχοντες, η Ρούλη Χριστοπούλου, Corporate Responsibility Manager, Alpha Bank, που συντελεί στην ανάπτυξη σύγχρονης οικονομικής νοημοσύνης.

Από το πρόγραμμα, που εδώ και 2 χρόνια «τρέχει» σε 175 σημεία σε όλη την Ελλάδα και σε 604 σχολεία, έχουν ήδη ωφεληθεί 61.475 άτομα.

Την προσέγγιση της Eurobank για την αντιμετώπιση του δημογραφικού προβλήματος, παρουσίασε ο Πάνος Καρδάσης, Διευθυντής Εταιρικής Κοινωνικής Ευθύνης & Ειδικών Έργων, Eurobank.

Η τράπεζα δημιούργησε πριν 4 χρόνια το πρόγραμμα «Μπροστά για την οικογένεια», όπου χάρη σε συνέργειες γεννήθηκαν 58 μωρά.

Ο Φώτης Κουρμούσης, Διδάσκων-Ερευνητής σε θέματα αειφόρου ανάπτυξης, ΕΜΠ, παρουσίασε τις δεσμεύσεις οργανισμών και φορέων για δράσεις ΕΚΕ.

Αναφέρθηκε σε παραδείγματα πρακτικών εφαρμογών αειφορίας στον ελληνικό τραπεζικό κλάδο ενώ τόνισε τη σημασία προγραμμάτων όπως τα «Αναβαθμίζω το σπίτι μου 2» και «Εξοικονομώ 2025», για ένα βιώσιμο αύριο.

Τη σημασία της ψηφιακής προσβασιμότητας ως βασικής CSR στρατηγικής τόνισε ο Δρ. Παναγιώτης Ζαχαριάς, Ιδρυτής και Επικεφαλής Ερευνητής Εμπειρίας Χρήστη, theUXProdigy.

Παρουσιάζοντας συνεργασίες ψηφιακής προσβασιμότητας (govgr, ΙΣΝ, Εθνική τράπεζα, Eurobank), μίλησε για ισότητα στην πράξη ενώ αναφέρθηκε και στο EAA (European Accessibility Act) που θα εφαρμοστεί από τον Ιούνιο και σε ιδιωτικές επιχειρήσεις της Ευρώπης και θα αποτελεί μια κεντρική, νομική οδηγία για τη βελτίωση της προσβασιμότητας στην ΕΕ.
Η Μαρία Ξυτάκη, Group Corporate Affairs, Communications and ESG Senior Manager, Saracakis Group of Companies, αναφέρθηκε στην εγκατάσταση 1922 φωτοβολταϊκών στη στέγη του κτιρίου της εταιρείας.

Μέσω αυτής της δράσης, μειώθηκαν κατά 500 τόνους οι εκπομπές διοξειδίου του άνθρακα ενώ εξοικονομήθηκε ενέργεια που θα κάλυπτε τις ενεργειακές ανάγκες 364 νοικοκυριών.

Στα ecosystems και συγκεκριμένα στο κέντρο καινοτομίας IQnovus, αναφέρθηκε η Γεωργία Λιγνού, Innovation Manager, Uni Systems, που παρουσίασε τη συνεργασία του ομίλου με την εταιρεία Pleiades για τη δημιουργία ενός smart και βιώσιμου προτύπου για την πόλη της Καλαμάτας με στόχο την κλιματική ουδετερότητα ως το 2030.

**«Κανείς δεν έγινε πιο φτωχός, δίνοντας»**

Για τις δράσεις της εταιρείας που προάγουν τη συμπερίληψη, μίλησε η Ελένη Τσιπά, Oracle Academy Programme Manager, Social Impact & DEI Specialist, GCMM cluster ενώ στάθηκε σε ενέργειες, όπως η εκπαίδευση σκύλων-βοηθών για άτομα με οπτική αναπηρία, μια δράση με θετικό αποτύπωμα, όπως ανέφερε χαρακτηριστικά.

Η Μαρίνα Καρτσούνη, HR Data Management Specialist και Γιώργος Κλάδης, Manager of Facility Services της Hemmersbach Hellas, χρησιμοποιώντας τη ρήση της Άννας Φρανκ: «Κανείς δεν έγινε πιο φτωχός δίνοντας», παρουσίασαν τη δράση Hemmersbach Rhino Force, έναν οργανισμό προστασίας των αφρικανικών ρινόκερων καθώς και το Hemmersbach Kids’ Family Foundation, το ίδρυμα που δρα σε Ινδία και Πολωνία με σκοπό να προσφέρει μια καλύτερη ζωή σε εγκαταλελειμμένα παιδιά.

Η Εύη Πανταζοπούλου, Head of Corporate Communications, Cosmote Technical Services, μίλησε για δράσεις «που πιάνουν τόπο στον τόπο μας», όπου οι εργαζόμενοι της εταιρείας, προχωρούν σε δράσεις στον τόπο καταγωγής τους.

Συγκεκριμένα, αναφέρθηκε στις δράσεις καθαρισμού σε συνεργασία με το Save your Hood σε Ιωάννινα και Πάτρα με την αποκομιδή 15 χιλ. λίτρων απορριμμάτων, τη συμμετοχή 220 ατόμων και την προσφορά 880 ωρών εθελοντισμού.

**Η λογοδοσία καταπολεμά την αμφισβήτηση κοινωνικών δράσεων**

Στο δεύτερο κατά σειρά πάνελ διαλόγου, με τη συμμετοχή των Άννας Μάλτη, ESG Lead, όμιλος ΟΤΕ, Νίκου Παπακώστα, Αντιπροέδρου Ένωσης Μικρομεσαίων οργανώσεων της Κοινωνίας των Πολιτών Ελλάδας, Συνιδρυτή Inter Alla, Αναστάσιου Υφαντή, Επιχειρησιακού Διευθυντή, Γιατροί του Κόσμου Ελλάδας και Βάλιας Φράγκου, Εκτελεστικής Διευθύντριας, Ίδρυμα Αθηνάς Ι. Μαρτίνου με τον συντονισμό του Δρ. Σωτήρη Πετρόπουλου, Co-Founder, HIGGS, συζητήθηκαν θέματα όπως η διαφάνεια και η λογοδοσία καθώς και ο αντίκτυπός τους στις κοινωνικές δράσεις.

Οι συμμετέχοντες ανέφεραν πως στην Ελλάδα υπάρχει δυσπιστία απέναντι στις κοινωνικές δράσεις και τους φορείς, με τη διαφάνεια και τη λογοδοσία να αποτελούν πολύτιμα «εργαλεία» απέναντι στην αμφισβήτηση.

Τονίστηκε η ανάγκη ενίσχυσης της διαφάνειας με θεσμικό διάλογο, εργαλεία ορατότητας ή ακόμη και αξιολόγηση των οργανώσεων από ορκωτούς λογιστές.

Με τη φράση «Η κοινωνία καθορίζει σε το βαθμό θεωρείσαι ανάπηρος» και με αναφορές στην ταινία «The Brutalist», η Μάριαμ Σάντρι, Marketing Director, Praktiker Hellas, παρουσίασε την πρωτοβουλία «Σπίτι Ανοιχτό» που ξεκίνησε το 2022, προάγοντας την προσβασιμότητα για άτομα με αναπηρίες.

Αναφέρθηκε επίσης και στην ολοκλήρωση του καινοτόμου αρχιτεκτονικού διαγωνισμού «Σπίτι Ανοιχτό»-The Challenge, μια πρωτοβουλία της Praktiker Hellas για την πλήρη αναβάθμιση ενός αστικού διαμερίσματος ώστε να γίνει προσβάσιμο προς όλους.

Η Αλεξία Μαχαίρα, Υπεύθυνη Βιωσιμότητας και Εταιρικής Επικοινωνίας, ΑΒ Βασιλόπουλος, παρουσίασε την ομάδα που ασχολείται με το sustainability ενώ ανέπτυξε τις «πράσινες» δράσεις, όπως οι δωρεές τροφίμων και η ανακύκλωση.

**Με το βλέμμα στραμμένο στην προσφορά**

Ως «γέφυρα» μεταξύ των ανθρώπων που έχουν ανάγκη και όσων θέλουν να βοηθήσουν λειτουργεί το Efood, ανέφερε η Claire Cohen, Brand & Creative Director, Efood, αναφέροντας τη συνεργασία με τον οργανισμό «Μαζί με το παιδί» για τη σίτιση ευάλωτων οικογενειών με ανήλικα παιδιά, όπως και τη συνεργασία με τη We4all, που δίνει τη δυνατότητα στους χρήστες του να συμβάλουν στην προστασία των δασών.

Η ίδια έκανε λόγο για την προσφορά 700.00 γευμάτων μέσα σε 6 χρόνια καθώς και 48.000 γευμάτων με κοντόληκτα προϊόντα σε συνεργασία με την Τράπεζα Τροφίμων.

Η Κωνσταντίνα Λεβαντή, PR, CSR & Internal Communication Manager, Κωτσόβολος και ο Χρήστος Καρακασίδης, Ιδρυτής και Managing Director, The Happy Act, παρουσίασαν την πρωτοβουλία Quiet Hour, για τη μείωση αισθητηριακών ερεθισμάτων στα καταστήματα Κωτσόβολος.

Αναφέροντας πως το 24,3% των Ελλήνων έχουν κάποια μορφή αναπηρίας με το 80% αυτής να μην είναι ορατή, οι ομιλητές τόνισαν, πως η πρωτοβουλία που ήδη δοκίμασαν παιδιά στο φάσμα του αυτισμού, «τρέχει» εδώ και ένα μήνα σε συνεργασία με τη The Happy Act, σε 5 καταστήματα.

Τη δωρεά 40 απινιδωτών σε σχολεία της Κω και της Τήλου, παρουσίασε η Απολλωνία Καραμπάτσου, Sustainability & CSR Manager, ομίλου Mitsis.

Αναφέρθηκε στον τρόπο υλοποίησης της πρωτοβουλίας που άλλαξε τη ζωή των κατοίκων ενώ ανακοίνωσε το σχέδιο επέκτασής της στην Κρήτη.

Η Τζένη Παναγιωτίδου, Communications Manager, Aldemar Resorts, παρουσίασε το Ilis Congress Center, ένα νέο συνεδριακό κέντρο που δημιουργήθηκε στο ξενοδοχείο Aldermar Olympian Village.

Το νέο συνεδριακό κέντρο με 15 αίθουσες που μπορεί να φιλοξενήσει έως και 31.000 άτομα, διαθέτει 1.000 φωτοβολταϊκά στην οροφή που καλύπτουν κατά 50% τις ενεργειακές του ανάγκες ενώ ενίσχυσε σημαντικά την τοπική οικονομία με τη δημιουργία θέσεων εργασίας.

Στο μείζον θέμα της οδικής ασφάλειας εστίασε η Τζωρτζίνα Καναβού, Head of PR, Marketing & CSR, Νέα Οδός-Κεντρική Οδός, που ανέφερε πως έχουν ήδη τοποθετηθεί κάμερες στους δρόμους αυτούς με σκοπό τη μείωση θανατηφόρων ατυχημάτων ενώ μίλησε για την πολύτιμη συνδρομή της Τεχνητής Νοημοσύνης.

Τέλος σημείωσε, πως έχουν ήδη τοποθετηθεί 117 κάμερες σε όλο το δίκτυο, με τα αποτελέσματα να είναι ήδη θετικά καθώς έχουν μειωθεί τα ατυχήματα.

Στο στόχο των μηδενικών ατυχημάτων, επικεντρώθηκε και η Σοφία Στάμου, Διευθύντρια Επικοινωνίας, Ολυμπία Οδός, που τόνισε πως είναι σημαντική και η μείωση του ανθρακικού αποτυπώματος. Όπως ανέφερε, η Ολυμπία Οδός έχει τοποθετήσει φωτισμό LED σε σήραγγες και δρόμο, επιτυγχάνοντας τη μείωση κατανάλωσης ενέργειας κατά 55% και 75% ετησίως, που αντιστοιχεί σε μείωση του ανθρακικού αποτυπώματος κατά 62%.

Η Νάνσυ Χριστοπούλου, Διευθύντρια Marketing, Επικοινωνίας και CSR-Διεύθυνση Marketing, Γενική Εμπορική Διεύθυνση, όμιλος Ιασώ, παρουσίασε το πρόγραμμα ΕΚΕ «Δίπλα σας», που στόχο έχει την υποστήριξη υγείας παιδιών και ευάλωτων ατόμων τα 9 χρόνια λειτουργίας του.

Σε συνεργασία με 30 ΜΚΟ, παρέχονται υπηρεσίες υγείας ακόμα και σε απομακρυσμένα νησιά ενώ έμφαση δίνεται στο ευρύ δίκτυο εθελοντών.

**Η επόμενη ημέρα της αγοράς εργασίας**

Το πρόγραμμα Unexplored Futures, παρουσίασαν οι Αμαλία Κωνσταντακοπούλου, Director, Tipping Point και Παναγιώτης Παπαχριστοφίλου, Global Head of Marketing & Communications, Dialectica, που βοηθά τα παιδιά να εξερευνήσουν την αγορά εργασίας.

Το πρόγραμμα, που «τρέχει» σε 25 σχολεία και ήδη μετρά 200 διδακτικές ώρες, έχουν ήδη παρακολουθήσει 2.500 μαθητές.

Η Κατερίνα Γκρίτζαλη, Εκπαιδευτικός (BSc, MSc), Διευθύντρια Έργων Εκπαίδευσης, skywaler.gr, αναφέρθηκε στην 25ετή πορεία του skywalker στην Ελλάδα ενώ σημείωσε πως το Career Path Youth, είναι μια δράση που ξεκίνησε στην πανδημία και απευθύνεται σε μαθητές και υποψήφιους εξετάσεων με σκοπό τον επαγγελματικό προσανατολισμό τους.

Σήμερα, το πρόγραμμα συνεργάζεται με 70 ψυχολόγους και υλοποιείται σε 27 δήμους σε όλη τη χώρα.

Την πρωτοβουλία AdvantAge, που ξεκίνησε το 2011, παρουσίασε ο Αλκιβιάδης Σιαράβας, Marketing, Communications and Corporate Citizenship Manager, KPMG, που δημιουργήθηκε για να αντιμετωπίσει το ageism στην εργασία.

Με δεδομένο το γεγονός πως οι εργαζόμενοι άνω των 50 ετών δυσκολεύονται να βρουν εργασία, η πρωτοβουλία AdvantAge σε συνεργασία με τον Σύνδεσμο Διοίκησης Ανθρώπινου Δυναμικού Ελλάδας (ΣΔΑΔΕ) και με την υποστήριξη του Αμερικανικού Κολλεγίου Ελλάδος, περιλαμβάνει επιμορφωτικά σεμινάρια ενίσχυσης δεξιοτήτων για εργαζόμενους μέσης ηλικίας.

Ο Θάνος Μπελαλίδης, Επικοινωνιολόγος, Ειδικός Βιωσιμότητας, Συνιδρυτής του Ελληνικού Ινστιτούτου Διαβούλευσης, Εταίρος Sympraxis, αναφέρθηκε στη σημασία της αποτελεσματικής αναδάσωσης σε μια εποχή που κορυφώνεται η κλιματική κρίση.

Μίλησε για τα δεδομένα που κάνουν λόγο για τον πιο θερμό Ιανουάριο ενώ σημείωσε την αναγκαιότητα αναδασώσεων υψηλών προδιαγραφών με τη βοήθεια όχι μόνο εθελοντών αλλά και επαγγελματικών συνεργείων.

Το συνέδριο ολοκληρώθηκε με τα closing remarks από τον Βασίλη Καφίρη, που ανανέωσε το ραντεβού με εταιρείες και συνέδρους την επόμενη χρονιά.